சிலைக்கடத்தல் தடுப்புச் சட்டத்தை ஐக்கிய நாடுகள் சபை (ஐ.நா) 1972- ம் ஆண்டில் கொண்டு வந்திருந்தாலும், சிலைக்கடத்தல் தடுப்புச் சட்டத்தை அதற்கு முந்தைய நூற்றாண்டிலேயே (1878) கொண்டு வந்த நாடு இந்தியா. சட்டம் இயற்றியதில் இந்தியா முன்னோடியாக இருந்தாலும் சிலைக்கடத்தல் விவகாரமும், சிலைகளுக்குப் பாதுகாப்பற்ற சூழ்நிலையும் இந்தியாவில் தொடர்ந்துகொண்டே இருக்கின்றன. அரசு எந்திரச் சக்கரத்தில் சிக்கிக்கொண்டிருக்கும் நீயா-நானா போட்டிகள், ஒத்துழையாமை, புரையோடிப் போன லஞ்சம் போன்றவை கண்ணுக்குத் தெரிந்த சில காரணங்கள். `நடப்பவை யாவும் இறைவா உன் பொருட்டு' என்று மொத்த பாரத்தையும் கடவுளர்களின் மேல், பொதுவில் போட்டு விடுவது கண்ணுக்குத் தெரியாத காரணம்.